Σιδηρόκαστρο Σερρών

Για το ομώνυμο χωριό της Μεσσηνίας, δείτε Σιδηρόκαστρο Μεσσηνίας

Το Σιδηρόκαστρο είναι κωμόπολη του νομού Σερρών και έδρα του Δήμου Σιντικής. Βρίσκεται 26 χλμ. ΒΔ. των Σερρών. Ονομαζόταν Ντεμίρ Ισάρ και Βαλόβιστα και μετονομάστηκε τη δεκαετία του '30 στο πλαίσιο εξελληνισμού των ξενικών τοπωνυμίων.

Κοινότητα

Το Ντεμίρ Ισάρ 

Το χωριό κατά την Τουρκοκρατία έως και τον 20ό αιώνα ονομαζόταν Ντεμίρ-Ισάρ (τουρκικά: Demirhisar). Σημαντική δράση στην περιοχή επέδειξε ο Προκόπιος Λαζαρίδης, ως διάκονος της Μητρόπολης Μελενίκου έως το 1891 χρησιμοποιώντας στο κήρυγμα την τουρκική γλώσσα για να γίνεται αντιληπτός από το σύνολο του πληθυσμού. Το 1900 στο Ντεμίρ Ισάρ κατοικούσαν 3300 μουσουλμάνοι Τούρκοι, 1200 Βούλγαροι, 420 Τσιγγάνοι και μόλις 350 χριστιανοί Έλληνες και 120 χριστιανοί Βλάχοι.

Κατά την Α' Βουλγαρική Κατοχή, δολοφονήθηκε από τους Βούλγαρους στο Ντεμίρ Ισάρ ο Μητροπολίτης Μελενίκου Κωνσταντίνος Ασημιάδης όπως και εκατό κάτοικοι του χωριού (1913).

Το Τοπ-Μπαΐρ 
Στο ύψωμα Τοπ-Μπαΐρ υπήρχε ένα μεγάλο κανόνι που έδινε στους Μουσουλμάνους της περιοχής το σύνθημα για την έναρξη και τη λήξη της νηστείας του Ραμαζανιού και Μπαϊραμιού, γι' αυτό ονομάζεται ή «Τοπ-Μπαΐρ».

Η διαλυμένη Μονή 
Η Μονή Αγίων Κηρύκου και Ιουλίττης ιδρύθηκε  το 1967 από τον Μητροπολίτη Σιδηροκάστρου Ιωάννη. Το 2007 55 μοναχές εγκατέλειψαν τη Μονή και εγκαταστάθηκαν σε μοναστήρι της Αττικής, ως μέσο αντίδρασης στη συμπεριφορά του μητροπολίτη Μακαρίου, στον οποίον καταλογίζουν προσπάθειες πλήρους παρέμβασης στα εσωτερικά και τα οικονομικά του μοναστηριού.

Γηροκομείο - Ίδρυμα αναπήρων παιδιών και προβλήματα
Ο Μητροπολίτης Ιωάννης (1967-2001) ίδρυσε το Γηροκομείο που σήμερα όμως λειτουργεί με πολλά προβλήματα για τους τροφίμους χωρίς τη νόμιμη άδεια λειτουργίας.

Το ίδρυμα περίθαλψης παιδιών με νοητικά προβλήματα επίσης λειτουργεί σε ακατάλληλες συνθήκες με πολλές ελλείψεις. Μάλιστα το 2009, το μικρό λεωφορείο που δόθηκε από την Πολιτεία για την εξυπηρέτηση των παιδιών του Ιδρύματος πουλήθηκε από τον Μητροπολίτη Σιδηροκάστρου Μακάριο για να αγοραστεί η προσωπική του λιμουζίνα.

Κέντρο Φιλοξενίας Προσφύγων και Μεταναστών 
Έξω από το Σιδηρόκαστρο λειτουργεί ένα Κέντρο Φιλοξενίας Προσφύγων και Μεταναστών, το πρώτο που λειτουργεί στην Ελλάδα. Σε αυτό μεταφέρονται με ενέργειες του υπουργείου Μετανάστευσης και Ασύλου όσοι μετανάστες εισήλθαν παράνομα στη χώρα μετά την 1η Μαρτίου, τόσο από τον Έβρο όσο και από τα νησιά. Σε ένδειξη διαμαρτυρίας, παραιτήθηκε η πρόεδρος του Δημοτικού Συμβουλίου Σιντικής Σουλτάνα Ρόδη. Το κέντρο κατασκευάστηκε σε μια έκταση 20 στρεμμάτων και ήδη έχουν μεταφερθεί σε αυτό και διαμένουν 1.345 πρόσφυγες και μετανάστες.

Προσωπικότητες 

 Γεννήθηκαν στο Σιδηρόκαστρο
 Γκεόργκι Παρβάνοφ Βασιλέφ - Γκότσο (bg), Βούλγαρος ποδοσφαιριστής
 Νικόλαος Γούσιος, Έλληνας διδάσκαλος και οπλαρχηγός του Μακεδονικού Αγώνα
 Φώτης Δομουχτσίδης, Έλληνας πολιτικός, Δήμαρχος Σιντικής
 Αλέξιος Κομνηνός, Ελληνοούγγρος Βυζαντινός συναυτοκράτορας
 Σωτήρης Κωνσταντινίδης, Έλληνας διεθνής ποδοσφαιριστής
 Μπλαγκόι Μαβρώφ (bg), Βούλγαρος δάσκαλος, λεξικογράφος, καλλιτέχνης και πρόεδρος του βουλγαρικού συλλόγου Roerich
 Γεώργιος Μπαμπαλίδης, Έλληνας αγγελιαφόρος Μακεδονομάχος
 Πέτρος Μώραλης, Έλληνας φιλόλογος και πολιτικός, ιδρυτικό μέλος του ΠΑΣΟΚ
 Νικήτας Σιώης, Έλληνας Βουλευτής
Αθανάσιος Σπάσης, Έλληνας πολιτικός, πρώην Δήμαρχος Σιδηροκάστρου (2002-2010)
 Γεώργιος Σωτηριάδης, Έλληνας φιλόλογος, αρχαιολόγος και ακαδημαϊκός
 Αλέκος Τριανταφυλλίδης (1923-1971), Έλληνας πολιτικός, πρώην δήμαρχος Σιδηροκάστρου
 Γιάννης Τσιντσάρης, Έλληνας Ολυμπιονίκης της άρσης βαρών
 Ιωάννης Χρίστογλου, Έλληνας δικηγόρος και Βουλευτής

Παραπομπές

Πηγές

Εξωτερικοί Σύνδεσμοι 
 Διαδικτυακή Πύλη του Σιδηροκάστρου: Νέα και συζήτηση για την πόλη

 
Δήμος Σιντικής